PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/ZK/B/1/061						Banská Bystrica, 1.3.2001

Protimonopolný úrad Slovenskej republiky, Oblastné pracovisko Banská Bystrica v správnom konaní začatom na návrh Spoločnosti priateľov kremácie, Pražská 4, 040 11 Košice vo veci dohody obmedzujúcej súťaž uzavretej podnikateľmi POHREBNÉ SLUŽBY-AVE s.r.o., Kurská 1, 040 22 Košice a Vysokošpecializovaným odborným ústavom geriatrickým sv. Lukáša, Strojárenská 13, 040 01 Košice

r o z h o d o l:

tak, že podľa § 12 ods.4 písm.c) zákona č. 188/1994 Z.z. o ochrane hospodárskej súťaže v znení neskorších predpisov sa konanie zastavuje, pretože dôvod konania nebol daný.

Odôvodnenie:

Konanie vo veci dohody obmedzujúcej súťaž, uzavretej medzi podnikateľmi POHREBNÉ SLUŽBY-AVE s.r.o., Kurská 1, 040 22 Košice (ďalej len "AVE Košice") a Vysokošpecializovaným odborným ústavom geriatrickým sv. Lukáša, Strojárenská 13, 040 01 Košice (ďalej len "Geriatrický ústav"), sa začalo dňa 4.12.2000 v zmysle ustanovenia § 12 ods.1 zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") v spojení s § 18 ods. 2 zákona č. 71/1967 Zb. o správnom konaní, kedy bolo na Protimonopolný úrad SR, Drieňová 24, 826 03 Bratislava doručené podanie, zaslané Spoločnosťou priateľov kremácie, Pražská 4, 040 11 Košice (ďalej len "SPK Košice"). V zmysle Organizačného poriadku Protimonopolného úradu SR, Drieňová 24, 826 03 Bratislava bolo toto podanie postúpené na vybavenie Protimonopolnému úradu SR, Oblastné pracovisko Banská Bystrica, námestie Ľ. Štúra 1, Banská Bystrica (ďalej len "úrad"). V uvedenom liste navrhovateľ SPK Košice poukázal na porušenie zákona formou dohody obmedzujúcej súťaž pohrebnými službami AVE Košice, zabezpečujúcimi prevoz mŕtvych zo zdravotníckych zariadení. Z podania navrhovateľa SPK Košice nebolo zrejmé, ktorý podnikateľský subjekt je druhým účastníkom dohody. Na základe výzvy na odstránenie nedostatkov podania, ktorá bola zaslaná listom č.005/OP BB-PMÚ SR/2001 zo dňa 4.1.2001, navrhovateľ SPK Košice upresnil svoje podanie listom zo dňa 12.1.2001 a určil druhého účastníka dohody, ktorým je podnikateľ Geriatrický ústav a zároveň uviedol, že sa jedná o dohodu obmedzujúcu súťaž v zmysle § 3 ods.2 písm.d) zákona, ktorú navrhol zakázať.

Pri posudzovaní účastníkov dohody, podnikateľov Geriatrický ústav, AVE Košice a SPK Košice ako subjektov, na ktoré sa vzťahuje pôsobnosť zákona, vychádzal úrad z § 2 ods.1 písm.a) zákona, podľa ktorého sa zákon vzťahuje na "podnikateľov, iné fyzické osoby a právnické osoby, ktoré vykonávajú hospodársku činnosť a ich združenia".
Geriatrický ústav bol zriadený Zriaďovacou listinou Ministerstva zdravotníctva SR č.1970/1991-A/XVI-9 zo dňa 14.6.1991 s účinnosťou od 1.7.1991 ako štátna rozpočtová organizácia s právnou subjektivitou. Opatrením Ministerstva zdravotníctva SR č. 3909/1991-A zo dňa 11.12.1991 došlo k zmene formy z rozpočtovej na príspevkovú organizáciu z dôvodu financovania Geriatrického ústavu v rozhodujúcej miere zo zdrojov zdravotníckej poisťovne. Listom zo dňa 1.2.2000 č.457/2000-A, 2309/1999-SLP bola Geriatrickému centru zaslaná zo strany Ministerstva zdravotníctva SR "Zmena zriaďovacej listiny Geriatrického centra sv. Lukáša v Košiciach" s účinnosťou od 15.3.2000, podľa ktorého predmetom činnosti Geriatrického ústavu sú nasledovné činnosti:
•	poskytovanie základnej a odbornej ambulantnej a ústavnej zdravotnej starostlivosti starým, chronicky a dlhodobo chorým osobám v rozsahu všeobecnej geriatrie, gerontopsychiatrie, rehabilitácie, psychosomatickej a behaviorálnej medicíny a ošetrovateľstva,
•	vykonávanie pregraduálnej a postgraduálnej výučby v medicínskom odbore geriatria, rehabilitácia, ošetrovateľstvo, psychosomatická a behaviorálna medicína na svojich vysokošpecializovaných klinických pracoviskách
•	podieľanie sa na výskume a plnení národných úloh sledovania dôsledkov demografického starnutia populácie Slovenskej republiky a s tým súvisiacich problémov.
Úrad sa ďalej zaoberal otázkou, či Geriatrický ústav je podnikateľom podľa zákona a v dôsledku toho, či sa na neho vzťahuje zákon. Vychádzajúc z ustanovenia § 2 zákona č. 513/1991 Zb. - Obchodný zákonník v znení neskorších predpisov (ďalej len "Obchodný zákonník") podnikateľom je osoba zapísaná v obchodnom registri, alebo ktorá podniká na základe živnostenského oprávnenia, prípadne podnikajúca na základe iného než živnostenského oprávnenia podľa osobitných predpisov, ako aj fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu, pričom podnikaním sa rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť za účelom dosiahnutia zisku. 
V zákone má pojem podnikateľ širší obsah ako v obchodnom práve. Podnikateľom podľa zákona je okrem podnikateľa v zmysle Obchodného zákonníka každá osoba vykonávajúca hospodársku činnosť, t.j. akúkoľvek samostatne vykonávanú aktivitu zameranú na výmenu hospodárskych hodnôt (výrobkov, výkonov, prác, služieb), ktorá nie je obmedzená len na individuálne uspokojovanie osobných potrieb. Pritom nie je rozhodujúce, či sa táto činnosť vykonáva s cieľom dosahovania zisku.
Pri skúmaní Geriatrického ústavu ako podnikateľa v zmysle zákona vychádzal úrad zo Zriaďovacej listiny Ministerstva zdravotníctva SR č.1970/1991-A/XVI-9 zo dňa 14.6.1991, a z Organizačného poriadku, zaslaného Geriatrickým ústavom v prílohe listu zo dňa 22.1.2001. Vo vyššieuvedenej zriaďovacej listine a v prvej časti "Základné ustanovenia" čl.2 "Právne postavenia" ods.2 Organizačného poriadku sa uvádza, že Geriatrický ústav vystupuje v právnych vzťahoch vo svojom mene a má samostatnú právnu subjektivitu. Ďalej v prvej časti "Základné ustanovenia" čl.2 bod 3. Organizačného poriadku sa uvádza, že Geriatrický ústav vykonáva hospodársku činnosť v rozsahu nevyhnutnom na plnenie svojich úloh. Na rokovaní dňa 16.2.2001 právny zástupca podnikateľa Geriatrický ústav, Mgr. Martin Kolesár, predložil Výkaz ziskov a strát k 31.12.2000 podnikateľa Geriatrický ústav, ktorý obsahoval jednak tržby z hlavnej činnosti, ktorou je poskytovanie zdravotnej starostlivosti, a jednak tržby z vedľajšej činnosti, ktoré tvorili príjmy z ubytovania, prenájmu nebytových priestorov a zo stravovania, pričom tieto činnosti vykonáva Geriatrický ústav nepretržite. Z uvedeného vyplýva, že Geriatrický ústav bol bol zriadený zriaďovacou listinou a vystupuje v právnych vzťahoch vo svojom mene a má samostatnú právnu subjektivitu, vstupuje do obchodných vzťahov pri uzatvárení zmlúv o prenájme priestorov, o ubytovaní a o poskytovaní stravovania iným subjektom, t.j. vykonáva sústavnú hospodársku činnosť a teda je podnikateľom podľa zákona.

Podľa výpisu z Obchodného registra Okresného súdu Košice I zo dňa 30.8.2000, právnou formou podnikania podnikateľa AVE Košice je spoločnosť s ručením obmedzeným, ktorá bola založená spoločenskou zmluvou zo dňa 24.3.1999 a vznikla zápisom do obchodného registra dňa 21.4.1999. Z uvedeného vyplýva, že spoločnosť AVE Košice je podnikateľom v zmysle zákona.

Navrhovateľ SPK Košice je dobrovoľnou spoločenskou organizáciou, ktorá vykonáva svoju činnosť v zmysle Stanov spoločnosti priateľov kremácie v Košiciach, schválených Ministerstvom vnútra SR dňa 4.7.1994.

V rámci posudzovania, či ide o dohodu obmedzujúcu súťaž, úrad sa zaoberal aj vymedzením relevantného trhu, ktorý je definovaný v ustanovení § 7 ods.3 zákona v spojení s § 23 zákona ako "priestorový a časový súbeh ponuky a dopytu takých tovarov, ktoré su na uspokojenie určitých potrieb užívateľov zhodné alebo vzájomne zastupiteľné". Pri jeho stanovení boli zohľadnené tri determinujúce hľadiská, t.j. vecné, časové a geografické. 
Pri zadefinovaní vecného relevantného trhu sa vychádzalo z ustanovenia čl. I bod 1. Dohody o dočasnom uložení zomretých zo dňa 1.9.2000, uzatvorenej medzi podnikateľmi AVE Košice a Geriatrickým ústavom, v ktorej je uvedené, že podnikateľ AVE Košice poskytne štandardný úložný priestor pre mŕtveho-miesto dočasného uloženia mŕtveho (chladiaci box) vrátane prepravy mŕtveho na toto miesto dočasného uloženia mŕtveho. Z tohto dôvodu bol stanovený vecný relevantný trh poskytovaním služby dočasného uloženia mŕtvych (chladiace boxy).
Z hľadiska geografického bol relevantný trh určený územím mesta Košice, na ktorom sú súťažné podmienky dostatočne homogénne a kde účastníci konania majú sídlo a vykonávajú podnikateľskú činnosť. 
Časový relevantný trh bol vymedzený dňom uzatvorenia Dohody o dočasnom uložení zomretých, t.j. od 1.9.2000, a trvá do dňa vydania tohto rozhodnutia, pretože stále dochádza k plneniu Dohody o dočasnom uložení zomretých.

Ďalšie šetrenie úradu bolo zamerané na zistenie porušovania zákona dohodou obmedzujúcou súťaž na základe dôkladnej analýzy jednotlivých ustanovení Dohody o dočasnom uložení zomretých, dokladov predložených v priebehu konania, vyjadrení účastníkov konania a svedkov. Úrad ďalej skúmal dopad predmetnej Dohody o dočasnom uložení zomretých na hospodársku súťaž.

V priebehu konania bolo zistené, že podnikatelia AVE Košice a Geriatrický ústav uzatvorili dňa 1.9.2000 Dohodu o dočasnom uložení zomretých, v ktorej sa uvádza, že podnikateľ Geriatrický ústav nedisponuje priestorom pre zomretých, t.j. nedisponuje miestom dočasného uloženia mŕtveho-chladiacim boxom, nedsiponuje možnosťou takýto priestor vytvoriť a nedisponuje ani vlastnou dopravnou zdravotníckou službou k preprave mŕtvych. Pohrebné služby AVE Košice poskytujú v zmysle čl.I bod 1. predmetnej Dohody o dočasnom uložení zomretých štandardný úložný priestor pre mŕtveho-miesto dočasného uloženia mŕtveho (chladiaci box) vrátane prepravy mŕtveho na toto miesto dočasného uloženie mŕtveho z Geriatrického ústavu. Podľa čl.I bodu 2. Dohody o dočasnom uložení zomretých zabezpečí podnikateľ AVE Košice prevoz mŕtveho z priestorov Geriatrického ústavu na úložné miesto, ako aj uloženie tela mŕtveho počas prvých 24 hodín v chladiacom boxe bezodplatne. Ďalej v zmysle čl.I bod 3 písm.f) predmetnej Dohody o dočasnom uložení zomretých bude podnikateľ AVE Košice plne rešpektovať rozhodnutie obstarávateľa pohrebu o ďalšom postupe pri vybavovaní pohrebu, a to aj inou pohrebnou službou.

Podľa vyjadrenia riaditeľa Geriatrického ústavu, MUDr. Štefana Kovaľa, PhD. v liste zo dňa 22.1.2001, Geriatrický ústav nemá miesto ani vybavenie pre dočasné uloženie mŕtveho, a preto telo mŕtveho pacienta ostáva na lôžku v izbe spolu s ostatnými žijúcimi pacientami až do momentu premiestnenia tela mŕtveho na miesto dočasného uloženia mimo ústavu. MUDr. Štefan Kovaľ, PhD. ďalej v predmetnom liste uviedol, že vychádzajúc zo súčasnej právnej úpravy má byť mŕtvy premiestnený na miesto dočasného uloženia najneskôr do ôsmich hodín po prehliadke, ktorou bola zistená smrť, pričom by sa tak nemalo stať skôr ako po dvoch hodinách od tohoto zistenia. Ak teda dôjde k úmrtiu pacienta v priestoroch Geriatrického ústavu, vzniká tým pre Geriatrický ústav právna povinnosť premiestniť telo mŕtveho na miesto dočasného uloženia, a preto Geriatrický ústav po náležitom zvážení určil miesto dočasného uloženia mŕtvych v priestoroch podnikateľa AVE Košice, s ktorým uzavrel písomnú zmluvu. Ďalej MUDr. Štefan Kovaľ, PhD. uviedol, že pri výbere miesta dočasného uloženia mŕtvych bolo a je rozhodujúce, aby toto miesto spĺňalo právnymi a hygienickými predpismi stanovené kritériá pre dočasné uloženie mŕtvych a predovšetkým, aby tento subjekt vykonal tak prepravu ako aj dočasné uloženie mŕtvych bezodplatne.
Podobne sa na rokovaní s účastníkom konania dňa 16.2.2001 vyjadril aj Mgr. Martin Kolesár, právny zástupca podnikateľa Geriatrický ústav, Advokátska kancelária JUDr. Miroslav Katunský, JUDr. Richard Kovalčík a spol., Košice, a rozšíril horeuvedené vyjadrenie riaditeľa Geriatrického ústavu, MUDr. Štefana Kovaľa, PhD. Mgr. Martin Kolesár uviedol, že pred uzatvorením Dohody o dočasnom uložení zomretých dochádzalo pri plnení tejto povinnosti Geriatrickým ústavom ku konfliktným situáciám zo strany pohrebných služieb, ktoré neváhali použiť aj nehumánne prostriedky na získanie zákazky, pričom tento boj o zákazku sa preniesol aj medzi pracovníkov Geriatrického ústavu, ktorí sprostredkovali zákazky jednotlivým pohrebným službám a k jednému úmrtiu sa dostavilo niekoľko pohrebných služieb. Podľa vyjadrenia Mgr. Martina Kolesára táto situácia mala vplyv na rozhodnutie vedenia Geriatrického ústavu k výberu jednej pohrebnej služby na zabezpečovanie služby dočasného uloženia mŕtveho a nakoľko Geriatrický ústav nedisponoval vlastnými dopravnými prostriedkami aj na prevoz mŕtveho na toto miesto. Za účelom výberu podnikateľského subjektu, ktorý by poskytol miesto dočasného uloženia mŕtveho, oslovil Geriatrický ústav pohrebné služby v meste Košice. Na základe predložených ponúk zo strany pohrebných služieb mesta Košice bol vybratý podnikateľ AVE Košice, ktorý spĺňal všetky vecné podmienky a dodržiaval etické princípy. Ďalej Mgr. Martin Kolesár dodal, že medzi zmluvnými stranami predmetnej dohody nedochádzalo k žiadnym finančným vyrovnaniam.

Konateľky podnikateľa AVE Košice, MUDr. Jana Kičinová a Gabriela Germeková, na rokovaní s účastníkom konania dňa 30.1.2001 do zápisnice uviedli, že podnikateľ AVE Košice prevádzkuje na základe Rozhodnutia okresného úradu Košice IV. č.ŠOH IV.2000/00945-02/219/H. zo dňa 17.11.2000 prenajaté miesto dočasného uloženia mŕtvych (chladiace boxy) v budove, ktorá sa nachádza v areáli prevádzky podnikateľa AVE Košice. Možnosť dočasného uloženia mŕtvych poskytuje podnikateľ AVE Košice zatiaľ len Geriatrickému ústavu. Dovtedy mal podnikateľ prenajaté miesto dočasného uloženia mŕtvych v Košickej Novej Vsi. Konateľky podnikateľa AVE Košice upresnili bod 3 písm.d) Dohody o dočasnom uložení zomretých, že podnikateľ AVE Košice zanechá pre obstarávateľov pohrebu, t.j. pozostalých, obálku so svojou kontaktnou adresou v Geriatrickom ústave s uvedením, kde bol mŕtvy odvezený na dočasné uloženie, ako aj s možnosťou poveriť vybavovaním pohrebu inú pohrebnú službu ako podnikateľa AVE Košice, pričom obstarávateľ pohrebu nepríde do priameho kontaktu s pracovníkmi podnikateľa AVE Košice. Zároveň konateľka podnikateľa AVE Košice, Gabriela Germeková, poukázala na skutočnosť, že na Rastislavovej ulici, kde má prevádzku podnikateľ AVE Košice, majú prevádzky aj ďalšie pohrebné služby, a to podnikatelia REKVIEM s.r.o. Košice, POHREBNÍCTVO PIETA Košice a VICTORY´s s.r.o. Košice. Ďalej konateľky podnikateľa AVE Košice uviedli, že nedochádzalo k žiadnym vzájomným platbám medzi podnikateľmi AVE Košice a Geriatrickým ústavom.

Úrad v rámci konania vypočul svedkov, ktorí prevádzkujú pohrebné služby na danom relevantnom trhu. Na území mesta Košice poskytuje pohrebné služby päť podnikateľských subjektov, z ktorých len svedok Jozef Ferencz - POHREBNÍCTVO PIETA Košice do zápisnice zo dňa 1.2.2001 uviedol, že má vlastné chladiace boxy v prenajatých priestoroch v prímestskej časti mesta Košice - Šaca. Podnikateľka Marcela Čajková vo svojej svedeckej výpovedi do zápisnice zo dňa 1.2.2001 uviedla, že nemá vlastné priestory na podnikanie, preto prevoz mŕtvych na miesto dočasného uloženia, ako aj odvoz na miesto pochovania, resp. kremácie, zabezpečuje v spolupráci s podnikateľom POHREBNÍCTVO PIETA Košice, prípadne cestou inej oslovenej pohrebnej služby, ktorú si želá obstarávateľ pohrebu. Pohrebné služby, VICTORY´s s.r.o. Košice, AVE Košice, REKVIEM s.r.o. Košice, majú prenajaté miesta dočasného uloženia mŕtvych od iných subjektov. Ďalej zástupcovia podnikateľov VICTORY´s s.r.o. Košice, POHREBNÍCTVO PIETA Košice a REKVIEM s.r.o. Košice vo svojich svedeckých výpovediach potvrdili, že pred uzatvorením dohody medzi podnikateľmi AVE Košice a Geriatrickým ústavom dostali v roku 2000 zo strany podnikateľa Geriatrický ústav žiadosť o podanie návrhu na uzatvorenie zmluvy o odvoze mŕtvych z priestorov Geriatrického ústavu.

Vychádzajúc z predložených podkladov a z vyjadrení účastníkov konania vyplýva, že podnikatelia AVE Košice a Geriatrický ústav uzatvorili dňa 1.9.2000 Dohodu o dočasnom uložení zomretých, predmetom ktorej je prevoz mŕtveho z priestorov Geriatrického ústavu na úložné miesto a uloženie tela mŕtveho počas prvých 24 hodín v chladiacom boxe, pričom tieto úkony sa uskutočňujú bezplatne. Z predmetnej Dohody o dočasnom uložení zomretých nevyplývajú pre podnikateľov Geriatrický ústav a AVE Košice, ani pre pozostalých ako tretie strany, žiadne záväzky a povinnosti, ktoré by mali za následok obmedzovanie súťaže. Z uvedeného vyplýva, že uzatvorenie Dohody o dočasnom uložení zomretých medzi navzájom si nekonkurujúcimi podnikateľskými subjektami neznamenalo ďalší prínos pre strany dohody, ako ani obmedzenie voľnosti konania účastníkov, resp. tretích strán, na relevantnom trhu.Na základe analýzy jednotlivých ustanovení Dohody o dočasnom uložení zomretých bolo zistené, že sa nejedná o dohodu obmedzujúcu súťaž, pretože podnikateľ AVE Košice rešpektuje rozhodnutie obstarávateľa pohrebu o ďalšom postupe pri vybavovaní pohrebu, a to aj inou pohrebnou službou. Predmetnou dohodou nebol obmedzený vstup ostatným podnikateľským subjektom na daný relevantný trh, pretože v období platnosti a účinnosti Dohody o dočasnom uložení zomretých bola daná možnosť ostatným pohrebným službám v meste Košice odvážať mŕtvych z miesta dočasného uloženia podnikateľa AVE Košice na základe žiadostí obstarávateľov pohrebov. Túto skutočnosť potvrdili do svedeckých zápisníc aj svedkovia zastupujúci pohrebné služby v meste Košice POHREBNÍCTVO PIETA Košice, Marcela Čajková Košice, VICTORY´s s.r.o. Košice a REKVIEM s.r.o. Košice. 
Ďalej v priebehu konania bolo zistené, že riešenie problémov v prípade stanovenia doby, po uplynutí ktorej je možné premiestniť telo mŕtveho, ako aj spôsob zabezpečenia prevozu mŕtvych na miesto dočasného uloženia zo zdravotníckych zariadení, ktoré nedisponujú miestom dočasného uloženia mŕtvych a špeciálnymi dopravnými prostredkami, nespadá do pôsobnosti úradu, ale do kompetencie Ministerstva zdravotníctva Slovenskej republiky.
Na základe vyjadrení účastníkov konania, svedeckých výpovedí, ako aj podrobným preskúmaním a analýzou jednotlivých ustanovení uvedenej Dohody o dočasnom uložení zomretých, uzatvorenej medzi podnikateľmi AVE Košice a Geriatrickým ústavom, úrad nepreukázal porušenie zákona a dospel k záveru, že sa nejedná o dohodu obmedzujúcu súťaž.

V zmysle ustanovenia § 12 ods.5 zákona úrad vyzval navrhovateľa SPK Košice, ako aj účastníkov dohody podnikateľov AVE Košice a Geriatrický ústav, aby sa vyjadrili k predmetu konania a výsledkom vyšetrovania, ktoré úrad vo veci vykonal. 
Navrhovateľ SPK Košice, ako aj podnikatelia Geriatrický ústav a AVE Košice, nevyužili dňa 26.2.2001 možnosť oboznámiť sa s výsledkom konania a s podkladmi, zhromaždenými v priebehu konania.

Podrobným zhodnotením dôkazov, vykonaných v rámci správneho konania, úrad nepreukázal, že podnikatelia AVE Košice a Geriatrický ústav uzavretím Dohody o dočasnom uložení zomretých dňa 1.9.2000 porušili ustanovenie § 3 ods.1 zákona.
Vzhľadom na vyššie uvedené hmotno-právne dôvody úrad rozhodol tak, ako je uvedené vo výrokovej časti tohto rozhodnutia.

Poučenie o rozklade:

Proti tomuto rozhodnutiu možno podľa § 61 ods.1 zákona č. 71/1967 Zb. o správnom konaní podať rozklad na Protimonopolný úrad Slovenskej republiky, Oblastné pracovisko Banská Bystrica v lehote 15 dní odo dňa oznámenia tohto rozhodnutia. Včas podaný rozklad má odkladný účinok. 

	Ing. Vladimír Šagát
riaditeľ oblastného pracoviska 	

Rozhodnutie sa doručí:
1.	POHREBNÉ SLUŽBY-AVE s.r.o., Kurská 1, 040 22 Košice 
2.	JUDr. Miroslav Katunský, advokát, Advokátska kancelária 
JUDr. Katunský, JUDr.Kovalčík a spol., Letná ul. 45, 040 01 Košice 
3.	Spoločnosť priateľov kremácie, Pražská 4, 040 11 Košice